b'\n_START_ARTICLE_\nMehurjevec\n_START_PARAGRAPH_\nMehurjevci so bojni plini, ki povzro\xc4\x8dajo te\xc5\xbeke po\xc5\xa1kodbe v obliki mehurjev in ran na ko\xc5\xbei, o\xc4\x8deh, dihalih in prebavilih. To so smrtonosti strupi z dobro obstojnostjo in delovanjem. Kontaminacija ozemlja po enkratni uporabi lahko traja od le nekaj ur pa vse do ve\xc4\x8d mesecev. Za razliko od ostalih bojnih strupov, povzro\xc4\x8dajo nepovratne po\xc5\xa1kodbe v strukturi celic. \xc4\x8ce se uporabi mehurjevce v obliki kapljic ali teko\xc4\x8dine, je osnovna pot vstopa v organizem skozi nepo\xc5\xa1kodovano ko\xc5\xbeo ali sluznico \xe2\x80\x93 hitrej\xc5\xa1e je prodiranje skozi sluznico. Pri izpostavljenosti manj\xc5\xa1im koncentracijam vedno nastane mehur, pri vi\xc5\xa1jih koncentracijah pa na kraju mehurja nekroza. Zaradi po\xc5\xa1kodb tkiva se lahko pojavijo sekundarne infekcije. Za smrt \xc4\x8dloveka je najmanj\xc5\xa1a koli\xc4\x8dina strupa potrebna pri peroralnem vnosu, kjer se znaki zastrupitve obi\xc4\x8dajno za\xc4\x8denjajo z dra\xc5\xbeenjem v grlu, izgubo glasu, bole\xc4\x8dino v prsnem ko\xc5\xa1u in ka\xc5\xa1ljanjem. V prebavnem sistemu nastanejo hude po\xc5\xa1kodbe na sluznici po\xc5\xbeiralnika, \xc5\xbeelodca in \xc4\x8drevesja. Zastrupljeni osebi je slabo, bruha, ima mo\xc4\x8dne bole\xc4\x8dine v trebuhu, pojavi se diareja.'